Rīgā, 2021.gada 29.decembrī

Krotes Kronvalda Ata pamatskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Akreditācijas komisija ir pateicīga vecākiem, kuri piedalījās tiešsaistes intervijās un sarunās, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Krotes Kronvalda Ata pamatskola un tās īstenotās izglītības programmas *Pamatizglītības programma* un *Speciālās pamatizglītības programma izglītojamajiem ar mācīšanās traucējumiem* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Savukārt izglītības iestādes vadītājas darbs tiek vērtēts pamatā ar kvalitātes līmeni “labi”, tādējādi atzīstot, ka direktore ir ceļa sākumā, lai ieviestu pārmaiņas. Nākamajos gados izglītības iestādes vadībai ir veicama aktīva darbība pārmaiņu ieviešanā, kas skolu vedīs pa izaugsmes un attīstības ceļu.

Akreditācijas ekspertu komisija, veicot savu darbu, izmantoja šādas metodes:

* intervijas un sarunas ar direktori, vietniekiem un dibinātāja pārstāvjiem;
* sarunas ar pedagogiem un atbalsta personālu, vecākiem, skolēniem;
* sešu klātienes mācību stundu vērošana attālināti;
* situāciju analīzes;
* skolas virtuāla apskate kopā ar direktori un vietnieci;
* dokumentu izpēte: izglītības iestādes attīstības plānošanas dokuments, vērtēšanas kārtība, skolvadības sistēma “E-klase”, audzināšanas darba prioritātes trīs gadiem un to izvērtējums;
* attālināto mācību izpēte;
* skolas mājas lapas izpēte.

Visās sarunās un intervijās akreditācijas komisija guva apstiprinājumu tam, ka Krotes Kronvalda Ata pamatskolas stiprās puses ir pozitīvs mikroklimats, atsaucīga direktore, vietnieces un pedagogi, kuri prot uzklausīt un atbalstīt. Par to liecināja sarunas gan ar bērniem, gan ar vecākiem. Visi pauda īpašo labizjūtu, kas valda skolā un individuālu pieeju katram bērnam. Skolā ir radīti apstākļi un sniegts atbalsts arī skolēniem ar mācīšanās traucējumiem, pielāgojot mācību vidi un veiksmīgi īstenojot iekļaujošo izglītību.

Akreditācijas procesā iegūtā informācija sniedz turpmākās attīstības iespējas un iezīmē darbus, kas skolai turpmākajos gados būs jāpaveic:

* + - 1. sadarbībā ar dibinātāju nepieciešams noteikt skaidrus izglītības programmu sasniedzamos rezultātus, kuri ir jāsasniedz izglītības programmu noslēgumā un skaidri jānosaka, kā tie tiks izmērīti vai pārbaudīti;
			2. nepieciešams izveidot sistēmu pedagogu sadarbībai gan plānojot pedagogu darbu, gan savstarpēji vērojot mācību stundas, lai pedagogi mācītos viens no otra un apgūtu labāko pieredzi;
			3. nepieciešams sakārtot ierakstus žurnālā “E-klase”, veikt formatīvo (%) un summatīvo (balles) vērtējumu ierakstus tā, lai var redzēt pārbaudes darba kritērijus;
			4. nepieciešams pārskatīt ar drošību saistītos jautājumus divās ēkās, ir jāmeklē risinājumi, lai risks nepiederošām personām iekļūt izglītības iestādes telpās tiktu novērsts;
			5. mācību stundās vairāk ir jāizmanto pieejamās ITK tehnoloģijas (piem., interaktīvās tāfeles);
			6. jāveic efektīvu skolas pašvērtēšanu (ne tikai mācību gada beigās, bet arī procesā, mācību gada laikā) un attīstības plānošanu, iesaistot ne tikai pedagogus, bet arī skolēnus, vecākus, arī skolas tehniskos darbiniekus, ir jāizmanto dažādas metodes (stundu vērošana, sarunas, intervijas ar dažādām mērķgrupām – pedagogiem, skolēniem, vecākiem);
			7. skolas direktorei un vietniecēm jāapmeklē kursi par aktuālajiem izglītības attīstības un izglītības kvalitātes jautājumiem, kas nodrošina izglītības iestādes profesionālu pārvaldību un augstu darbības efektivitāti, lai plānotu un ieviestu pārmaiņas.

Cienījamie vecāki! Novēlu jums sekmīgu turpmāko sadarbību ar skolu, iestādes vadību un pedagogiem!

Cieņā

Iveta Dziedātāja,

Akreditācijas ekspertu komisijas vadītāja